《董孝子行》
宋代·刘黻

嵊有董孝子，父病刲其肝。
肝还犹可刲，一念充之难。
遗体戒毁犹，此毁乃为完。
萧条村落区，四顾药饵艰。
亲病日且革，不疗保由安。
有父始有身，无父身奚存。
裂肝粥以进，果获急证宽。
嗟哉古道阒，天纪纷夷残。
讼讟滓官府，县尹悲溢颜。
惓惓敦教化，各各还根元。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。